Er beskyttelse af et produkt, logo eller navn relevant?
Immaterielle rettigheder er ofte knyttet op på nogle af virksomhedens væsentligste aktiver – og det er derfor relevant for de fleste virksomheder at sikre, at disse aktiver er beskyttet på den bedst mulige vis.
Immaterielle rettigheder er såkaldte ”enerettigheder”, der – alt afhængig af den pågældende type af rettighed – giver virksomheden en eneret til f.eks. et bestemt navn, et bestemt produktudseende, en bestemt opfindelse m.v.
Hvis man har udviklet et nyt produkt, vil det ofte være relevant at undersøge, hvorvidt produktet kan beskyttes i form af f.eks. en designregistrering (produktets fremtoning) og/eller en patentansøgning (hvis produktet er baseret på en opfindelse).
Fordelen ved at opnå design- og/eller patentbeskyttelse er bl.a., at virksomheden herved kan forhindre andre i at gøre brug af det samme design eller den patenterede opfindelse.
På tilsvarende vis gælder det, at det kan være klogt at få registreret de varemærker, som virksomheden anvender i sin markedsføring for derved at forhindre andre i at anvende samme eller lignende varemærker for samme eller lignende typer af ydelser eller varer.